สังคมข่าวหุ้น
งบแบงก์ทยอยประกาศ TISCO นำร่องวันนี้ แรงหนุนจากการเข้าเก็งกำไรงบไตรมาส 1/2566 กลุ่มแบงก์เริ่มทยอยประกาศ กูรูคาดว่าจะออกมาดีช่วยหนุนดัชนีได้
งบแบงก์ทยอยประกาศ TISCO นำร่องวันนี้ แรงหนุนจากการเข้าเก็งกำไรงบไตรมาส 1/2566 กลุ่มแบงก์เริ่มทยอยประกาศ กูรูคาดว่าจะออกมาดีช่วยหนุนดัชนีได้
17 เม.ย. 2566

งบแบงก์ทยอยประกาศ TISCO นำร่องวันนี้ แรงหนุนจากการเข้าเก็งกำไรงบไตรมาส 1/2566 กลุ่มแบงก์เริ่มทยอยประกาศ กูรูคาดว่าจะออกมาดีช่วยหนุนดัชนีได้ นำโดย BBL บล.ฟินันเซีย ไซรัส  “ซื้อ” ราคาเป้าหมายจาก IAA Consensus 184.20 บาท ตลาดคาดกำไรไตรมาส 1/2566  แข็งแกร่งที่ 9 พันล้านบาท เพิ่มขึ้น 19% จากไตรมาสก่อน และเพิ่ม 26% จากปีก่อน หนุนจากรายได้ดอกเบี้ยสุทธิและ NIM ที่เร่งตัวขึ้นตามการฟื้นตัวของเศรษฐกิจและอัตราดอกเบี้ยนโยบายของ กนง. Consensus คาดกำไรปี 2566 ฟื้นตัวแกร่ง +16% YoY โดย BBL เป็นหนึ่งในธนาคารที่ได้อานิสงส์จากดอกเบี้ยขาขึ้นมากสุด ขณะที่คุณภาพสินทรัพย์แข็งแกร่งจากสัดส่วนสินเชื่อภาคธุรกิจที่สูง
DITTO ตามนัด บมจ.ดิทโต้ (ประเทศไทย) แจ้งว่า บริษัทได้ลงนามในสัญญาจ้างโครงการก่อสร้างสวนสัตว์แห่งใหม่ ระยะที่ 1 คลองหก กับองค์การสวนสัตว์แห่งประเทศไทย ในพระบรมราชูปถัมภ์ (อสส.) ในนามกิจการค้าร่วม อาร์เอสดีที เมื่อวันที่ 12 เม.ย. 2566 มูลค่าโครงการรวม 5,354 ล้านบาท รวมสัดส่วนงานที่เป็นส่วนของบริษัท 59% รวม 3,158 ล้านบาท  นักวิเคราะห์มองแค่โอกาสที่จะได้เฟสสองอีก 4 พันกว่าล้านบาทก็มีมาก รวมทั้งงานบริหารสวนสัตว์อีก งานนี้รับไปเต็ม ๆ เลย
EA  กวาดเรียบรถเมล์ไฟฟ้า หลังสภา กทม.ออกนโยบายเปลี่ยนรถเมล์สันดาป เป็นไฟฟ้าทั้งหมด บริษัทหลักทรัพย์ หยวนต้า (ประเทศไทย) จำกัด มองหุ้นกลุ่ม EA เนื่องจากร่างฯ จะส่งผลให้เกิดความต้องการใช้งานรถเมล์ไฟฟ้ามากขึ้นอย่างต่อเนื่อง โดยคาดจะมีการสั่งซื้อรถ EV Bus ไม่ต่ำกว่า 3.0 พันคันในช่วง 7 ปีข้างหน้า ราคาเหมาะสม ณ สิ้นปี 2566 ที่ 105.00 บาท/หุ้น
“ชูเกียรติ” เก็บหุ้น THREL เพิ่ม สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานการได้มาหุ้นของ บมจ.ไทยรีประกันชีวิต (THREL) โดย นายชูเกียรติ รุจนพรพจี ผู้ถือหุ้นใหญ่ และ ประธานเจ้าหน้าที่บริหาร บมจ.สบาย เทคโนโลยี (SABUY) ซึ่งเป็นการได้มา เมื่อวันที่ 12 เม.ย. 2566 จำนวนหลักทรัพย์ที่ได้มา คิดเป็น 2.2324% ของสิทธิออกเสียงทั้งหมดของกิจการ จำนวนหลักทรัพย์ภายหลังการได้มา คิดเป็น 10.8333% ของสิทธิออกเสียงทั้งหมดของกิจการ
SPALI โตไม่หยุด ไตรเตชะ ตั้งมติธรรม กรรมการผู้จัดการ บมจ.ศุภาลัย (SPALI) มั่นใจในช่วงไตรมาส 1/2566 บริษัทยังคงรักษาการเติบโตที่มั่นคงอย่างต่อเนื่อง สามารถสร้างยอดขายรวมได้แล้วถึง 9.02 พันล้านบาท เพิ่มขึ้น 22% เมื่อเทียบกับไตรมาส 4/2565 ยอดขาย 7.4 พันล้านบาท และเพิ่มขึ้น 2% จากช่วงเดียวกันของปี 2565 ยอดขาย 8.85 พันล้านบาท แบ่งเป็นสัดส่วนยอดขายจากโครงการคอนโดมิเนียมที่เปิดใหม่และสร้างเสร็จพร้อมอยู่ 2.64 พันล้านบาท และยอดขายโครงการแนวราบ 6.38 พันล้านบาท
BDMS เด้งรับโควิด บล.ดาโอ ระบุในบทวิเคราะห์ว่า ยังคงแนะนำ “ซื้อ” บมจ.กรุงเทพดุสิตเวชการ (BDMS) ที่ 36.00 บาท อิง 2566  PER ที่ 44 เท่า โดยประมาณการกำไรไตรมาส 1/2566 ที่ 3,364 ล้านบาท เพิ่ม 8% QoQ จากรายได้ที่เติบโตต่อเนื่อง คาดรายได้อยู่ที่ 24,600 ล้านบาท เพิ่มขึ้น 5% QoQ, เพิ่มขึ้น 7% YoY  จากรายได้ผู้ป่วยต่างชาติของกลุ่มผู้ป่วยประเทศ CLMV ที่เติบโตมากกว่าช่วงระดับก่อนโควิด
เคาะราคาไอพีโอ บมจ.มิลเลนเนียม กรุ๊ป คอร์ปอเรชั่น (เอเชีย) กำหนดเสนอขายหุ้นสามัญเพิ่มทุนต่อประชาชนทั่วไปเป็นครั้งแรก (IPO) จำนวนไม่เกิน 280,000,000 หุ้น มูลค่าที่ตราไว้หุ้นละ 0.50 บาท ในราคาเสนอขายหุ้นละ 7.95 บาท คิดเป็นมูลค่ารวมไม่เกิน 2,226 ล้านบาท ระยะเวลาจองซื้อวันที่ 18-20 เมษายน 2566 แต่งตั้ง บล.ฟินันซ่า และ บล.บัวหลวง เป็นผู้จัดการการจัดจำหน่ายและรับประกันการจำหน่าย ขณะที่ผู้จัดจำหน่ายและรับประกันการจำหน่าย ได้แก่ บล.เคจีไอ (ประเทศไทย) บล.ทิสโก้ บล.เอเซีย พลัส